Toimitusvelvollisen vähittäismyyjän on toimitettava vastuualueellaan sähköä kohtuulliseen hintaan kuluttajille sekä muille loppukäyttäjille, joiden käyttöpaikka on varustettu enintään 3 x 63 ampeerin pääsulakkeilla tai joiden sähkönkäyttöpaikkaan ostetaan sähköä enintään 100 000 kilowattituntia vuodessa. Laissa ei ole määritelty toimitusvelvollisuussähkön hinnan perusteita. Toimitusvelvollisuussähkö voidaan myydä esimerkiksi toistaiseksi voimassa olevalla sopimuksella tai se voi olla pörssisähkösopimus. Toimitusvelvollisuuspykälällä on haluttu taata se, että kukaan asiakas ei jää sähköttä. Hinnan tulee olla kustannusperusteinen ja marginaali ei saa olla kohtuuton.
Oomin toimitusvelvollinen tuote on Oomi Aktiivinen. Oomi Aktiivinen on pörssihintainen sähkösopimus, jossa energiahinta on muuttuva ja se perustuu pohjoismaisen sähköpörssin Nord Poolin tuntikohtaiseen Suomen aluehintaan. Kunkin tunnin kustannus muodostuu tuntikohtaisen hinnan ja tuntikohtaisen kulutuksen perusteella. Lisäksi veloitetaan kulloinkin voimassa oleva marginaali (c/kWh) ja perusmaksu (€/kk). Tuntikohtainen hinta saattaa vaihdella eri ajankohtana ja voi hetkellisesti olla hyvinkin korkea. Ajoittamalla sähkönkäyttöä edullisille tunneille, voidaan sähköä saada hyvinkin edullisesti.